CELEX: 52010XG0526(04)
Language: sk
Date: 2010-05-10
Title: Závery Rady z  10. mája 2010 o prínose kultúry k miestnemu a regionálnemu rozvoju

26.5.2010   
            
            
               SK
            
            
               Úradný vestník Európskej únie
            
            
               C 135/15
            
         Závery Rady z 10. mája 2010 o prínose kultúry k miestnemu a regionálnemu rozvoju
   2010/C 135/05
   RADA EURÓPSKEJ ÚNIE,
   PRIPOMÍNAJÚC:
   príslušné politické súvislosti, ktoré sa uvádzajú v prílohe k týmto záverom,
   výzvy, a to hospodárske i sociálne, ktorým Európska únia čelí, a potrebu európskej stratégie na riešenie týchto výziev,
   vnútornú hodnotu kultúry, ako aj jej význam ako hlavnej hnacej sily konkurencieschopnej, inovačnej a inkluzívnej trhovej ekonomiky a nástroja sociálnej súdržnosti,
   osobitné kultúrne bohatstvo a rozmanitosť regiónov a miest Európy v dôsledku ich blízkosti k potrebám občanov a zainteresovaných strán na miestnej úrovni a ich úlohy ako platforiem pre hospodársku, sociálnu a územnú súdržnosť,
   prínos kultúry a kultúrneho a tvorivého priemyslu pre miestny a regionálny rozvoj prostredníctvom zatraktívnenia európskych regiónov a rozvoja udržateľného cestovného ruchu, vytvárania nových pracovných príležitostí a inovačných produktov a služieb, ako aj podpory rozvoja nových zručností a spôsobilostí,
   SÚHLASÍ S TÝM, ŽE:
   
               —
            
            
               existuje očividné spojenie medzi kultúrou, tvorivosťou a inováciami, ktoré prispievajú k rozvoju hospodárstva. Preto je nutné konsolidovať prínos kultúry, a najmä kultúrneho a tvorivého priemyslu, k stratégii Európa 2020 pre inteligentný, udržateľný a inkluzívny rast.
            
         DOMNIEVA SA, ŽE V ZÁUJME POSILNENIA PRÍNOSU KULTÚRY K MIESTNEMU A REGIONÁLNEMU ROZVOJU JE POTREBNÉ:
   
               —
            
            
               začleniť kultúru ako strategický a prierezový prvok do európskych a národných politík pre sociálny a hospodársky rozvoj európskych regiónov a miest,
            
         
               —
            
            
               podporovať strategické investície do kultúry a odvetví kultúrnej a tvorivej činnosti, najmä MSP, na miestnej a regionálnej úrovni, s cieľom podporiť tvorivé a dynamické spoločnosti,
            
         
               —
            
            
               podporovať prínos kultúry k udržateľnému cestovnému ruchu ako kľúčový faktor pre príťažlivosť daného miesta alebo regiónu a hospodársky rozvoj, ako aj hnaciu silu pre zdôraznenie významu kultúrneho dedičstva v Európe,
            
         
               —
            
            
               zvyšovať povedomie subjektov, ktoré prijímajú rozhodnutia o miestnych a regionálnych politikách, na rozvoj nových spôsobilostí prostredníctvom kultúry a tvorivosti, ktoré sú prispôsobené súčasnej rýchlo sa meniacej situácii, s cieľom rozvíjať nové zručnosti, skvalitňovať ľudský kapitál a podporovať sociálnu súdržnosť,
            
         
               —
            
            
               posilniť cezhraničné, nadnárodné a medziregionálne kultúrne iniciatívy ako prostriedok vytvorenia väzieb medzi rôznymi národmi a regiónmi Európy a posilnenie hospodárskej, sociálnej a územnej súdržnosti,
            
         S NÁLEŽITÝM ZRETEĽOM NA ZÁSADU SUBSIDIARITY URČUJE TIETO PRIORITNÉ OBLASTI:
   1.   Začleniť kultúru do politík miestneho a regionálneho rozvoja
   
   Členské štáty a Komisia sa vyzývajú, aby:
   
               a)
            
            
               posilnili úlohu kultúry v rámci integrovaných rozvojových politík na miestnej a regionálnej úrovni vrátane infraštruktúry, obnovy miest, diverzifikácie vidieka, služieb, podnikania, cestovného ruchu, výskumu a inovácie, skvalitňovania ľudského kapitálu, sociálneho začlenenia a spolupráce medzi regiónmi;
            
         
               b)
            
            
               zlepšili vertikálnu a horizontálnu súčinnosť medzi sektorom kultúry a ostatnými sektormi, ako aj partnerstvo medzi verejnými a súkromnými zainteresovanými stranami;
            
         
               c)
            
            
               podporovali prístup k investíciám do oblasti kultúry na miestnej a regionálnej úrovni založený na faktoch, pričom by využívali nástroje hodnotenia a posúdenia vplyvu;
            
         
               d)
            
            
               podporovali intenzívnejšiu spoluprácu a výmenu osvedčených postupov medzi členskými štátmi, európskymi regiónmi a mestami a zainteresovanými subjektmi;
            
         
               e)
            
            
               podporovali informovanosť a lepšie povedomie o prínose kultúry k miestnemu a regionálnemu rozvoju;
            
         
               f)
            
            
               uľahčovali lepšie chápanie regulačného rámca a vykonávacích postupov v rámci nástrojov politiky súdržnosti, ktoré konkrétne zahŕňajú zainteresované strany v oblasti kultúry v súkromnom i verejnom sektore vrátane občianskej spoločnosti a ktoré pomáhajú zvyšovať povedomie o kultúrnom rozmere medzi subjektmi zodpovednými za politiky miestneho a regionálneho rozvoja.
            
         Členské štáty sa vyzývajú, aby:
   
               a)
            
            
               podľa potreby spolupracovali so zainteresovanými stranami v oblasti kultúry na integrovanom prístupe „zdola nahor“ k programom miestneho a regionálneho rozvoja, a to aj v kontexte európskej politiky súdržnosti;
            
         
               b)
            
            
               zapojili miestne a regionálne orgány do vykonávania európskeho programu pre kultúru tak, aby kultúrna politika napĺňala očakávania a potreby európskych regiónov a miest;
            
         
               c)
            
            
               podporovali integrované stratégie miestneho rozvoja zamerané na vyrovnávanie geografických rozdielov v prístupe občanov ku kultúre.
            
         Komisia sa vyzýva, aby:
   
               a)
            
            
               zbierala a šírila najlepšie postupy na európskej úrovni a vytvorila nástroje na výmenu informácií na európskej úrovni.
            
         2.   Podporovať na miestnej a regionálnej úrovni priaznivé prostredie na lepší rozvoj odvetví kultúrnej a tvorivej činnosti, najmä MSP
   
   Členské štáty a Komisia sa vyzývajú, aby:
   
               a)
            
            
               lepšie využívali nástroje politiky súdržnosti a iné príslušné finančné programy s cieľom dosiahnuť optimálnu podporu pre odvetvia kultúrnej a tvorivej činnosti aj prostredníctvom uľahčenia prístupu k informáciám o možnostiach financovania a poskytovania konzultačných služieb;
            
         
               b)
            
            
               podporili vytvorenie „inkubátorov“ v odvetví kultúrnej a tvorivej činnosti na miestnej a regionálnej úrovni, a tým posilnili podnikanie;
            
         
               c)
            
            
               preskúmali spôsoby podpory nových podnikateľských modelov a konsolidovali tvorivé zoskupenia a centrá na výskum podnikania využitím príležitostí, ktoré ponúka uplatňovanie a využívanie IKT;
            
         
               d)
            
            
               podporili a posilnili prístup MSP v odvetviach kultúrnej a tvorivej činnosti k digitálnym a fyzickým kanálom šírenia, a to prostredníctvom politiky podporujúcej čo najširšiu distribúciu a obeh diel, pričom sa zabezpečí spravodlivé odmeňovanie zainteresovaných aktérov v rámci tvorivého reťazca.
            
         Členské štáty sa vyzývajú, aby:
   
               a)
            
            
               Podporili priaznivé regulačné prostredie pre MSP v odvetviach kultúrnej a tvorivej činnosti a preskúmali inovačné spôsoby, ako umožniť prístup k finančným prostriedkom z verejných i súkromných zdrojov;
            
         
               b)
            
            
               podporili lepšiu komunikáciu medzi odvetviami kultúrnej a tvorivej činnosti a finančnými službami prostredníctvom podpory podnikového riadenia, výskumu a inovácie, odbornej prípravy v oblasti financií a informácií pre spoločnosti, zamestnávateľov a osoby pracujúce v sektore kultúry.
            
         Komisia sa vyzýva, aby:
   
               a)
            
            
               prikladala väčší význam odvetviam kultúrnej a tvorivej činnosti v rámci kľúčových politických iniciatív, relevantných stratégií a programov Európskej únie.
            
         3.   Prehĺbiť prínos kultúry k udržateľnému cestovnému ruchu
   
   Členské štáty a Komisia sa vyzývajú, aby:
   
               a)
            
            
               podporovali rozvoj kultúrneho turizmu ako hlavného prvku udržateľného cestovného ruchu a venovali náležitú pozornosť ochrane životného prostredia, kultúrneho dedičstva, krajiny a kvality života.
            
         Členské štáty sa vyzývajú, aby:
   
               a)
            
            
               podporovali revitalizáciu zdrojov vlastných určitému regiónu s osobitným dôrazom na kultúrne (hmotné a nehmotné) dedičstvo, kultúrne prejavy a súvisiace činnosti;
            
         
               b)
            
            
               podporovali kultúrne činnosti, ktoré zohľadňujú a rešpektujú špecifiká určitého regiónu a podporujú jeho imidž, pričom umožňujú zapojenie a účasť miestneho obyvateľstva;
            
         
               c)
            
            
               v kontexte environmentálneho vzdelávania ďalej zvyšovali povedomie o potrebe chrániť kultúrne a prírodné dedičstvo s cieľom podnecovať zodpovedné postoje u turistov a poskytovateľov služieb pre turistov.
            
         4.   Podporovať tvorivosť v oblasti vzdelávania a odbornej prípravy s cieľom rozvíjať nové zručnosti zamerané na skvalitňovanie ľudského kapitálu a podporu sociálneho začlenenia
   
   Členské štáty a Komisia sa vyzývajú, aby:
   
               a)
            
            
               podporovali tvorivosť a inováciu v rámci sektora vzdelávania a podnikateľského sektora prostredníctvom sietí medzi vzdelávacími inštitúciami, výskumnými centrami, aktérmi v oblasti kultúry a podnikmi;
            
         
               b)
            
            
               prostredníctvom pevnejšieho prepojenia sektorov kultúry, vzdelávania a podnikateľského sektora na miestnej a regionálnej úrovni uľahčili integráciu mladých ľudí a ľudí, ktorí majú menej príležitostí, do trhu práce a vybavili ich komunikačnými a podnikateľskými zručnosťami, ktoré sú v rozvíjajúcom sa sociálno-ekonomickom kontexte nevyhnutné.
            
         Členské štáty sa vyzývajú, aby:
   
               a)
            
            
               spoločne s príslušnými miestnymi a regionálnymi orgánmi zhodnotili potenciálne potreby zručností v danom regióne a identifikovali spôsoby, akými kultúra môže prispieť k politikám zameraným na skvalitnenie ľudského kapitálu na miestnej úrovni;
            
         
               b)
            
            
               podporovali vzdelávanie v oblasti kultúry a umenia ako dôležitý prvok celoživotného vzdelávania.
            
         Komisia sa vyzýva, aby:
   
               a)
            
            
               zmapovala potrebné zručnosti a potreby sektorov kultúry a tvorivej činnosti v kontexte nových výziev vyplývajúcich z prechodu na digitálne technológie, demografických zmien a meniacich sa ekonomických podmienok;
            
         
               b)
            
            
               mobilizovala existujúce nástroje na podporu mobility študujúcich pre odborníkov v sektoroch kultúry a tvorivej činnosti vrátane mladých podnikateľov a podnecovala nové formy učenia sa (t. j. cezhraničné iniciatívy partnerského učenia sa).
            
         5.   Posilniť cezhraničnú, nadnárodnú a medziregionálnu kultúrnu spoluprácu
   
   Členské štáty a Komisia sa vyzývajú, aby:
   
               a)
            
            
               uľahčovali kultúrnu spoluprácu a mobilitu kultúrnych pracovníkov medzi rôznymi regiónmi Európy;
            
         
               b)
            
            
               podporovali vytváranie cezhraničných a medziregionálnych projektov a činností v oblasti kultúry, ktoré zdôrazňujú miestne špecifiká daného územia a usilujú sa o zapojenie jeho občanov.
            
         Členské štáty sa vyzývajú, aby:
   
               a)
            
            
               nabádali k využívaniu nástrojov politiky súdržnosti na posilnenie cezhraničnej, nadnárodnej a medziregionálnej spolupráce.
            
         Komisia sa vyzýva, aby:
   
               a)
            
            
               naďalej podporovala iniciatívy v oblasti kultúry v rámci nástrojov politiky súdržnosti a pôsobila ako katalyzátor osvedčených postupov, výmen a inovačných „laboratórií“;
            
         
               b)
            
            
               zabezpečila širokú distribúciu relevantných štúdií a príkladov osvedčených postupov pre všetky zainteresované strany.
            
         VYZÝVA ČLENSKÉ ŠTÁTY A KOMISIU, ABY:
   Zohľadnili tieto priority pri vypracúvaní a vykonávaní súčasných a budúcich politík miestneho a regionálneho rozvoja a pri vykonávaní európskej politiky súdržnosti v súlade s ich príslušnými právomocami.
   
      PRÍLOHA
      Rada pri prijímaní týchto záverov pripomína najmä tieto súvislosti:
      
                  —
               
               
                  Dohovor UNESCO o ochrane a podpore rozmanitosti kultúrnych prejavov (20. októbra 2005),
               
            
                  —
               
               
                  Nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999,
               
            
                  —
               
               
                  Závery Rady o príspevku sektorov kultúry a tvorivej činnosti k plneniu lisabonských cieľov (24. mája 2007),
               
            
                  —
               
               
                  Oznámenie Komisie: Agenda pre trvalo udržateľný a konkurencieschopný európsky cestovný ruch (19. októbra 2007),
               
            
                  —
               
               
                  Uznesenie Rady o európskom programe pre kultúru (16. novembra 2007),
               
            
                  —
               
               
                  Závery predsedníctva zo zasadnutia Európskej rady (13. – 14. marca 2008), v ktorých sa uznáva, že kľúčovým faktorom budúceho rastu je úplný rozvoj potenciálu európskych občanov v oblasti inovácií a tvorivosti, ktorý vychádza z európskej kultúry a excelentnosti vo vede,
               
            
                  —
               
               
                  Závery Rady o medzikultúrnych kompetenciách (22. mája 2008),
               
            
                  —
               
               
                  Závery Rady a zástupcov vlád členských štátov, ktorí sa zišli na zasadnutí Rady, o pracovnom pláne pre kultúru na roky 2008 – 2010,
               
            
                  —
               
               
                  Závery Rady o kultúre ako katalyzátore tvorivosti a inovácie (12. mája 2009),
               
            
                  —
               
               
                  Európa 2020 – európska stratégia v záujme inteligentného, udržateľného a inkluzívneho rastu (3. marca 2010),
               
            
                  —
               
               
                  Zelená kniha o uvoľnení potenciálu v odvetviach kultúry a tvorivej činnosti (27. apríl 2010).
               
            
         Štúdie:
      
      
                  —
               
               
                  Uplatňovanie článku 151 ods. 4 Zmluvy o ES: využívanie štrukturálnych fondov v oblasti kultúry v rokoch 1994 – 1999 (dokument 6929/04)
               
            
                  —
               
               
                  Ekonomika kultúry v Európe. Vyd.: KEA European Affairs (13. novembra 2006),
               
            
                  —
               
               
                  Vplyv kultúry na tvorivosť. Vyd.: KEA European Affairs (jún 2009),
               
            
                  —
               
               
                  Príspevok kultúry k miestnemu a regionálnemu hospodárskemu rozvoju ako súčasť európskej regionálnej politiky (apríl 2010).